31994R2675
L 285/5
JURNALUL OFÍCIAL AL UNIUNII EUROPENE
REGULAMENTUL (CE) NR. 2675/94 AL COMISIEI
din 3 noiembrie 1994
de modificare a Regulamentului (CEE) nr. 1014/90 privind norme de aplicare cu privire la definirea, descrierea și prezentarea băuturilor spirtoase
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1576/89 al Consiliului din 29 mai 1989 de stabilire a normelor generale cu privire la definirea, desemnarea și prezentarea băuturilor spirtoase (1), modificat ultima dată de Regulamentul (CEE) nr. 3280/92 (2), în special articolul 1 alineatul (4) litera (i) 2 și articolul 6 alineatul (3),
întrucât Regulamentul (CEE) nr. 1576/89 prevede în articolul 5 că denumirile menționate în articolul 1 alineatul (4) sunt rezervate băuturilor spirtoase care sunt definite în acesta și întrucât băuturile spirtoase care nu răspund specificațiilor stabilite pentru produsele definite în articolul 1 alineatul (4) nu pot primi denumirile atribuite în regulamentul menționat produselor respective și trebuie să fie denumite „băuturi spirtoase” sau „spirtoase”;
întrucât este necesar să se prevadă dispoziții specifice cu privire la denumirea unor amestecuri de băuturi spirtoase cu scopul de a asigura o concurență loială între aceste amestecuri și băuturile spirtoase definite în Regulamentul (CEE) nr. 1576/89, precum și de a informa corespunzător consumatorul asupra naturii și compoziției alcoolice a acestor amestecuri, permițând astfel să se evite o confuzie cu privire la natura lor; întrucât aceste dispoziții specifice completează obligațiile prevăzute în Directiva 79/112/CEE (3) a Consiliului, modificată ultima dată de Directiva 93/102/CE (4) a Comisiei privind etichetarea produselor alimentare, precum și pe cele menționate în Directiva 75/106/CEE (5) Consiliului, modificată ultima dată de Directiva 89/676/CEE (6), privind armonizarea legislațiilor statelor membre referitoare la preambalarea, în funcție de volum, a unor lichide preambalate;
întrucât trebuie, în special, să se protejeze renumele și nivelul calitativ al spirtoaselor care au dreptul la o denumire tradițională sau geografică figurând în articolul 1 și în anexa II la Regulamentul (CEE) nr. 1576/89 prin interdicția de a folosi o astfel de denumire pentru aceste amestecuri de băuturi spirtoase;
întrucât trebuie completată lista denumirilor de fructe enumerate în articolul 4 din Regulamentul (CEE) nr. 1014/90 (7) al Comisiei, modificat ultima dată de Regulamentul (CEE) nr. 3458/92 (8), prin adăugarea anumitor nume de fructe tropicale pentru a ține seama de practicile tradiționale în vigoare în departamentele franceze de peste mări;
întrucât măsurile prevăzute în prezentul regulament sunt conforme cu avizul Comitetului de aplicare pentru băuturi spirtoase,
ADOPTĂ PREZENTUL REGULAMENT:
Articolul 1
Regulamentul (CEE) nr. 1014/90 se modifică după cum urmează:
1.
La articolul 4, se adaugă următorul al treilea paragraf:
„Sunt vizate de primul paragraf produsele elaborate în teritoriile și departamentele franceze de peste mări obținute din fructele următoare:
-
banană (Musa paradisiaca);
-
fructul pasiunii (Passiflora edulis);
-
prune de cythère (Spondias dulcis);
-
Mombins (Spondias mombin).”
2.
Se inserează articolul 7c:
„Articolul 7c
Când una dintre băuturile spirtoase enumerate în articolul 9 din Regulamentul (CEE) nr. 1576/89 este amestecată cu:
-
una sau mai multe băuturi spirtoase definite sau nedefinite în articolul 1 alineatul (4) din Regulamentul (CEE) nr. 1576/89 și/sau
-
unul sau mai multe produse distilate de origine agricolă,
denumirea comercială «spirtoase» sau «băutură spirtoasă» trebuie să fie utilizată fără alți termeni calificativi în etichetare, pe un loc ușor de observat, într-un mod vizibil și clar lizibil.
Primul paragraf nu se aplică descrierii și prezentării produsului provenit dintr-un astfel de amestec, atunci când acesta corespunde uneia dintre definițiile menționate în articolul 1 alineatul (4) din Regulamentul (CEE) nr. 1576/89 și sub rezerva articolului 7b.
Fără a aduce atingere dispozițiilor referitoare la etichetarea ingredientelor din băuturile spirtoase în conformitate cu Directiva 79/112/CEE (9) a Consiliului, se poate face referință în etichetarea și prezentarea pentru produsele care rezultă din amestecurile anterior menționate numai la unul sau celălalt dintre termenii generici ai articolului 1 alineatul (4) din Regulamentul (CEE) nr. 1576/89 și în afara denumirii comerciale, dar în același câmp vizual, într-o listă care enumeră toți compușii alcoolici, fiecare dintre ei urmat de proporția sa în amestec, și care este precedată de cuvintele: «spirtoase fabricate din amestec». Ansamblul trebuie să figureze cu caractere uniforme și de același tip și culoare ca și cele ale caracterelor denumirii comerciale. Dimensiunea lor nu poate totuși să depășească jumătate din cea a caracterelor denumirii comerciale.
Proporția fiecărui compus alcoolic este egală cu volumul de alcool pur pe care îl reprezintă în volumul total de alcool pur al amestecului. Ea este exprimată în «% vol» și în ordinea descrescătoare a volumelor respective.
Articolul 2
Prezentul regulament nu se aplică la produselor menționate în articolul 1, fabricate sau în curs de fabricare anterior datei de intrare în vigoare, și conforme reglementării în vigoare la data publicării prezentului regulament.
„Fabricare” reprezintă operațiunile care duc la obținerea unui produs finit, îmbuteliat, etichetat și destinat consumatorului final.
Pentru a putea comercializa produsele în curs de fabricare înainte de data intrării în vigoare a prezentului regulament, operatorii notifică autorităților naționale competente în luna următoare datei menționate cantitățile respective pe care le dețin la acea dată.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 noiembrie 1994.